'मौत से पहले लादेन अमेरिका का कैदी था'  
ईरान के राष्ट्रपति महमूद अहमेदीनेजाद ने कहा है कि लादेन मारे जाने से पहले कुछ समय तक अमेरिकी हिरासत में था।
ईरान के राष्ट्रपति महमूद अहमेदीनेजाद ने कहा है कि अलकायदा संस्थापक ओसामा बिन लादेन मारे जाने से पहले  कुछ समय तक अमेरिकी हिरासत में था। अहमेदीनेजाद ने ईरानी सरकारी टीवी पर कहा, मेरे पास पक्की सूचना है कि जिस दिन लादेन मारा गया उससे कुछ पहले वह अमेरिकी सेना द्वारा कैद कर लिया गया था। उन्होंने कहा, कृपया मेरी बात पर ध्यान दीजिए। उन्होंने उसे कुछ समय तक कैद में रखा। उन्होंने उसे बीमार पड़ जाने दिया और जब वह बीमार हो गया तब उन्होंने उसे मार डाला। ईरानी राष्ट्रपति ने अमेरिकी राष्ट्रपति बराक ओबामा पर राजनीतिक लाभ के लिए अलकायदा नेता की मौत की घोषणा करने का आरोप लगाया।  उन्होंने कहा, अमेरिकी राष्ट्रपति ने जो कुछ किया वह घरेलू राजनीतिक लाभ के लिए किया। दूसरे शब्दों में, उन्होंने ओबामा के चुनाव (फिर से राष्ट्रपति निर्वाचित होने) के लिए उसे मार डाला। ओसामा के पाकिस्तान के ऐबटाबाद में दो मई को मारे जाने के दो दिन बाद ईरानी रक्षा मंत्री अहमद वहीदी ने भी लादेन की मौत पर संदेह प्रकट किया था।